Aerodrom Frankfurt
Aerodrom Frankfurt (IATA: FRA, ICAO: EDDF) je veliki međunarodni aerodrom koji se nalazi u Frankfurtu, petom po veličini gradu Njemačke i jednom od vodećih svjetskih financijskih centara. Aerodromom upravlja Fraport i služi kao glavni centar za Lufthansu uključujući Lufthansa CityLine i Lufthansa Cargo, kao i Condor i AeroLogic. Aerodrom zauzima površinu od 21 km2 i sastoji se od dva putnička terminala s kapacitetom od oko 65 miliona putnika godišnje, četiri piste i brojnih logističkih objekata. Aerodrom Frankfurt je daleko najprometniji aerodrom po putničkom saobraćaju u Njemačkoj, treći najprometniji u Evropi (nakon londonskog Heathrowa i pariskog aerodroma Charles de Gaulle) i 11. najprometniji u svijetu u 2014. godini. U 2013. godini kroz aerodrom je prošlo 58 miliona putnika i 2.090.000 metričkih tona tereta. Također je najprometniji evropski aerodrom po teretnom prometu. U sezoni 2012/2013 aerodrom je imao letove ka 264 odredišta u 113 zemalja, što ga čini aerodromom s najviše međunarodnih destinacija u svijetu.